Naser Khader (RV), 2004-04-30:
Først vil jeg sige fra Kristendemokraterne, at de støtter forslaget.
Jeg vil sige tak til ordførerne for debatten om forslaget.
Jeg synes, det er ærgerligt, at regeringen og DF afviser et ellers godt forslag, selv om det er genbrug, for nogle gange er det godt med noget genbrug.
Det er ikke altid, genbrug er noget skidt.
Nye tal fra Danmarks Statistik viser, at der blev 2.400 færre arbejdsløse danskere i marts måned.
Alt i alt er der blevet 5.400 færre ledige i årets første 3 måneder, og det har nedbragt arbejdsløshedsprocenten fra 6,6 til 6,4.
En del af forklaringen er, som også flere økonomer har påpeget, at flere arbejdsløse er sendt i aktivering og derfor ikke tæller med i den officielle ledighedsstatistik.
Det er altså næppe regeringens forårspakke, der allerede slår igennem, så trods opsvinget er der faktisk behov for tiltag for at nedbringe arbejdsløsheden, for ellers kunne forårspakken være overflødig.
Det er korrekt, at ledigheden er faldet for flere grupper, men det er også et faktum, at den er stigende blandt akademikerne.
For medlemmerne af Akademikernes A-kasse ser det faktisk skidt ud; ledigheden går fortsat opad, og det er baggrunden for vores forslag, for vi synes, det er et problem, som kræver handling.
Der er behov for en særlig indsats for den gruppe, og det er et problem, der skal tages alvorligt, fordi det faktum, at vi har så mange arbejdsløse akademikere, betyder, at generationer af nyuddannede akademikere må gå arbejdsløse, samtidig med at virksomhederne har brug for deres viden.
Vores forslag er en kombination af arbejdsmarkedspolitik og erhvervspolitik, for virksomhederne kan også få stor nytte af at ansætte akademikere.
Samtidig ved vi, at i år 2010 vil der være et underskud af akademisk arbejdskraft på stort set de fleste områder.
Det fremgår af en undersøgelse, Arbejdsmarkedsstyrelsen lavede af det akademiske arbejdsmarked i 2003.
Vi risikerer altså at tabe flere generationer af nyuddannede akademikere på gulvet de næste par år, og det er vel at mærke på områder, hvor vi får brug for kvalificeret arbejdskraft inden for en årrække.
Det er også derfor, Arbejdsmarkedsstyrelsens rapport fra 2003 anbefaler, at der oprettes en isbryderordning.
Dette forslag er også baseret på de positive erfaringer, man havde med isbryderordningen for akademikere tilbage i 1990'erne, og disse positive erfaringer blev jo dokumenteret i den efterfølgende evalueringsrapport, som Erhvervsfremmestyrelsen udarbejdede i 1997.
Det er på baggrund af tidligere erfaringer og på baggrund af ovennævnte rapport, at vi genfremsætter vores forslag om at etablere en isbryderordning.
En effektiv isbryderordning er ikke dyrere end de udgifter, det offentlige alligevel har til arbejdsløshedsdagpenge og aktivering af ledige, og den vil gavne det danske arbejdsmarked i dag og på sigt også bidrage til en bedre tilværelse for mange unge akademikere.
Det er disse facts, som er baggrunden for vores forslag.
Det er korrekt, som ministeren og ordførerne fra Venstre og De Konservative nævnte, at der er blevet sat en masse initiativer i gang, og det er vi også glade for.
Men vi er bange for og bekymrede for, at det ikke er nok, og som forslagsstillere mener vi også, at der er behov for en mere målrettet og mere skræddersyet løsning for denne gruppe, fordi arbejdsløsheden bare går opad for gruppen. Derfor er det ærgerligt, at man afviser vores forslag, men vi vil genfremsætte forslaget efter næste valg.